Úrad vlády SR					                    Na rokovanie vlády SR
Sekcia hospodárskej politiky					         dňa 18. 9. 2002								       		         k číslu: 5654/2002
								                    k bodu: 12

S t a n o v i s k o

k „Rozpracovaniu koncepcie spoplatňovania užívateľov diaľnic a ciest pre motorové vozidlá a Dodatok“
______________________________________________________________________________________

I.

	Rozpracovanie koncepcie spoplatňovania diaľnic predkladá podpredseda vlády a minister dopravy, pôšt a telekomunikácií SR na základe uznesenia vlády SR č. 21/2000. Predložený materiál navrhuje určité organizačné a technické zmeny v doterajšom riadení a správe ciest, technologické postupy vo výbere poplatkov, časové intervaly ich zavedenia.  Hlavné ťažisko koncepcie však zostalo na poplatkoch za používanie diaľnic a rýchlostných ciest a spôsobe ich vyberania. 

II.

Predložený dokument je rozpracovaním iba niektorých princípov koncepcie poplatkov  za používanie diaľnic a rýchlostných ciest. Zaoberá sa technickou a technologickou stránkou výberu poplatkov, organizačnými zmenami, vznikom novej organizácie a členstvom v medzinárodnej spoločnosti ERTICO. Všetky tieto stránky sú dôležité a Slovensko by malo vybudovať moderný a kompatibilný systém výberu poplatkov za používanie diaľníc resp. rýchlostných ciest, nenaplňujú však problematiku koncepcie poplatkov v celej šírke.

Vlastné poplatky a najmä ich budúca výška nie sú vecne dostatočne  odôvodnené a nie je preukázané, že ich terajšia i budúca výška je ekonomicky opodstatnená. V rovnakom dokumente, ktorý prerokúvala PEM 14.1.2002, bola zmienka o marginálnych nákladoch. Z predloženého dokumentu sa tento princíp vytratil. Otázka, či nie sú poplatky za použitie diaľnic príliš vysoké (sťažnosti dopravcov, okolo 12% neplatiacich používateľov) a či nespôsobia vyššiu mieru využitia paralelných ciest nezaťažených poplatkami, nie je neopodstatnená. 

Odôvodňovanie  budúceho rastu poplatkov všeobecnou mierou inflácie, zvyšovaním cien energetických vstupov a pod. nie je v plnej miere opodstatnené. Nemožno sa  stotožniť s takýmito argumentmi a  prijať ich bez rizika, že  rastúce ceny poplatkov za diaľnice nebudú príčinou rastu počtu neplatiacich.

III.

	Odporúčame vláde SR, aby  o predloženom dokumente rozhodla s prihliadnutím na poznámky obsiahnuté v tomto stanovisku.

Bratislava 12. 9. 2002